November 19, 2019, 11:58:25 AM
GoogleTagged: gelowe oerknal die non oorsprong google wat tiepe zgu
van geloof teistiese 72185853 glo skeptic 1199 FETTERBUSH CIRCLE, ELDERSBURG, MD 21784 - presented by Vince Damico
ELDERSBURG, MD Home for Sale!
1199 FETTERBUSH CIRCLE, ELDERSBURG, MD
$319,900 | 3 BEDROOMS | 4 (2 full, 2 half ) BATHROOMS | 2392 SQUARE FEET
Mls #: 1000309122
Stay on top of ELDERSBURG, MD Home for Sale! Eer van God – Ons Glo
Die kern van ons geloof in vyf temas
3. Belydenis van geloof
1. Jesus Christus
5. Ons identiteit in Jesus
1. Inspirasie van die Bybel
2. Konteks van die Bybel
3. Hoe lees ons die Bybel?
4. God se stem onderskei
5. Heilige Gees
1. Aan God die eer
Meer oor hierdie webblad
Category: Eer van God
Posted on March 6, 2017 June 14, 2017
God is die Skepper van die wêreld. God is ons Versorger en Vriend, die Almagtige, Alomteenwoordige God wat ons in genade kies en onvoorwaardelik liefhet. God kom wys vir ons deur Jesus hoe God se koningskap op aarde lyk. God is steeds betrokke in mense se lewens en in God se skepping deur die werking van die Heilige Gees. Ons lewensdoel is om God te aanbid en eer te gee deur alles wat ons is, dink, doen en sê. Aanbidding beteken om God al die eer te gee deur hoe ons daaglikse lewe en in die manier waarop ons God se koninkryk uitleef en vestig. God roep ons om die wêreld te help genees, en God se vrede en geregtigheid op aarde te bring.
Delf Dieper: Soli Deo Gloria
— Robert Vosloo
Kliek hier vir 'n kundige se perspektief op die tema
Soli Deo gloria is ‘n Latynse frase wat “aan God alleen die eer” beteken. In die gereformeerde tradisie gebruik mense dikwels hierdie woorde saam met die ander “solas” (of solae): sola Scriptura (deur die Skrif alleen), sola fide (deur die geloof alleen), sola gratia (uit genade alleen) en solus Christus (deur Christus alleen). Die uitdrukking soli Deo gloria word dikwels as die gedagte beskou wat al die ander solas saambind en die regte fokus en gerigtheid gee. In die Chistelike lewe gaan dit daarom nie oor óns eie eer nie, maar oor God se eer en heerlikheid. Ons leef vanuit die getuienis van die Bybel dat ons alleen uit genade deur die geloof in Jesus Christus gered word – daarom kom alle eer aan God alleen toe. Hierdie radikale gerigtheid op die eer van God is wat die uitdrukking soli Deo gloria sy diepste betekenis en krag gee.
Die bekende komponis Johann Sebastian Bach (gebore 1685, en veral bekend vir sy Matteus en Johannes passies) het die letters S.D.G. (soli Deo gloria) tot sy komposies toegevoeg, en dit gee ‘n aanduiding hoe hy oor sy werk gedink het. En deur die eeue sou gelowiges deur dié frase uitdrukking gee aan hulle dankbare oortuiging dat hulle al hulle gawes en talente uit God se hand ontvang het, en daarom God met toewyding deur hulle lewens en dade wil eer.
Telkens lees ons in die Bybel die oproep om God te verheerlik omdat die eer en heerlikheid aan God behoort. Dink maar aan aan die woorde uit Romeine 11:36: “Uit Hom en deur Hom en tot Hom is alle dinge. Aan hom behoort die heerlikheid tot in alle ewigheid.” Of in die woorde van 1 Petrus 4:11: “So moet julle God in alles verheerlik deur Jesus Christus, aan wie die heerlikheid en die krag behoort tot in alle ewigheid”!”
Die gedagte dat die eer en heerlikheid aan God behoort loop soos ‘n goue draad deur die hele Bybel. Dit is belangrik om te besef dat ons as mense nie die misterie en grootheid van God se heerlikheid kan deurskou of volledig begryp nie. Maar ons kan wel vashou aan die gedagte dat God iets van sy heerlikheid bekend maak. Hoe doen God dit? God vertoon sy heerlikheid ondermeer deur die skepping, wat die 16de eeuse kerkhervormer Johannes Calvyn as “die teater van God se glorie” beskryf het. Ons sien ook iets van God se heerlikheid as ons na mense kyk. Mense – álle mense – is na die beeld van God geskep en besit daarom inherente waardigheid en skoonheid. God openbaar bowenal sy heerlikheid in die persoon van Jesus Christus, in sy menswording, lyding, kruisiging, opstanding en lewende teenwoordigheid. By sy geboorte het die engele daarom gesing: “Ere aan God in die hoogste hemel, en vrede op aarde vir die mense in wie Hy ‘n welbehae het” (Lukas 2:13-14).
As ons aan God alleen die eer bring, sê ons daarmee dat die eer nie vir ons toekom nie, maar aan God behoort. Dit sal egter ‘n misverstand wees om te dink dat hierdie God ‘n God is wie se eer van die welwees van mense en die skepping losgemaak kan word. Nee, hierdie God wat ryk in heerlikheid is, is die God wat mense en die res van die skepping lief het, wat juis sigself verheerlik deur deur die mens en die skepping met eer te kroon. Daarom vergesel hierdie God mense met sy reddende en helpende teenwoordigheid (soos die wolk- en vuurkolom waarvan ons in die Ou Testament lees). Hierdie God bevry mense van onderdrukking en red hulle uit nood. Hierdie God is die God wat in Christus mense en die hele skepping heelmaak en vernuwe. Dit is juis in die vernedering en kruis van Christus – soos Maarten Luther dikwels beklemtoon het – dat ons by uitstek iets van die vreemde heerlikheid van God herken, die God wat ‘n God vir ons is.
As ons die uitdrukking soli Deo gloria gebruik, dan kan dit as teken van ons toewyding aan God gesien word. Maar dan moet ons raaksien dat hierdie toewyding ontspring uit dankbaarheid vir wat God vir ons in Christus en uit genade gedoen het. Dan verstaan ons dat ons hoogste lewensdoel daarin geleë is om dié God te eer, en dat om God te eer ten diepste met vreugde saamhang. ‘n Teks uit die 17de eeu, die Westminster Shorter Catechism, verwoord iets van hierdie gedagte wanneer dit as antwoord op die vraag wat die hoogste doel van die mens se lewe is, soos volg antwoord: “The chief end of human beings is to glorify God, and enjoy Him forever.”
Luister: Lukas 7:36-50
Jesus by Simon, die Fariseër
36Een van die Fariseërs het Hom genooi om by hom te kom eet. Hy het toe in die huis van die Fariseër ingegaan en aan tafel plek ingeneem.
37‘n Sekere vrou in die dorp, wat ‘n sondige lewe gelei het, het gehoor dat Hy in die Fariseër se huis aan tafel was. Sy bring toe ‘n albaste flessie met reukolie 38en gaan staan agter Jesus by sy voete en huil, sodat haar trane op sy voete begin drup het. Daarna het sy sy voete met haar hare afgedroog, hulle gesoen en met die reukolie gesalf.
39Toe die Fariseër wat Hom genooi het, dit sien, sê hy by homself: “Hy, as hy ‘n profeet was, sou tog geweet het wie en watter soort vrou dit is wat aan hom raak, dat sy ‘n sondares is.”
40Maar Jesus spreek hom aan en sê: “Simon, Ek het iets om vir jou te sê.”
“Meneer, sê dit maar!” antwoord hy.
41Jesus sê toe: “Twee mense was in die skuld by ‘n geldskieter. Die een het vyf honderd rand geskuld en die ander een vyftig. 42Omdat hulle niks gehad het om mee te betaal nie, het hy die skuld vir albei kwytgeskeld. Wie van hulle sal hom die meeste liefde bewys?”
43Simon antwoord: “Ek veronderstel dié een vir wie hy die meeste kwytgeskeld het.”
“Jou antwoord is heeltemal reg,” sê Jesus, 44en Hy draai na die vrou toe om en sê verder vir Simon: “Sien jy hierdie vrou? Ek het in jou huis gekom – en jy, water vir my voete het jy My nie gegee nie, maar sy, met haar trane het sy my voete natgemaak en met haar hare het sy dit afgedroog. 45‘n Soen het jy My nie gegee nie, maar sy het vandat sy hier ingekom het, nie opgehou om my voete te soen nie. 46My kop het jy nie eens met olie gesalf nie; sy het my voete met reukolie gesalf. 47Ek sê vir jou, omdat haar sondes wat baie is, vergewe is, daarom bewys sy baie liefde. Maar hy vir wie min vergewe is, bewys min liefde.”
48En Jesus sê vir haar: “Jou sondes is vergewe.”
49Toe begin dié wat saam aan tafel was, onder mekaar sê: “Wie is hierdie man dat hy selfs sondes vergewe?”
50Maar Jesus sê vir die vrou: “Jou geloof het jou gered. Gaan in vrede.”
Wat sien jy raak in die prent bo-aan hierdie gedeelte?
Hoe help dit jou om oor die tema te dink?
Aan watter ander beelde of metafore kan jy dink om hierdie tema of teks uit te beeld?
Kan jy jouself vereenselwig met die sondig vrou, Jesus of Simon in die verhaal? Hoekom?
Hoe verras Jesus jou in hierdie verhaal?
Wat is die hart van aanbidding volgens hierdie gedeelte?
In watter aspek van jou lewe is dit vir jou ‘n uitdaging om tot God se eer te leef?
Wat sê hierdie gedeelte vir jou oor jou eie oorgawe?
Probeer doelbewus hierdie week na meer aanbiddingsmusiek luister of self te sing wanneer jy alleen is.
Lees Filippense 4:18. Stap in die tuin en let op die reuke van die plante en omgewing. Vra vir Jesus om jou lewe ‘n “aangename geur” vir Hom te maak.
Plak op jou kamerdeur, jou spieël en deodorant ‘n plakker wat sê “God se eer” sodat jy onthou dat jou optrede en voorbeeld soos ‘n aangename geur moet wees.
Maak ‘n weekrooster van almal in die familie se aktiwiteite. Gesels saam oor hoe ‘n mens tot God se eer in elkeen van hierdie dinge kan leef.
“Jy maak keuses en dan maak jou keuses jou.” Ons staan elke dag voor honderde keuses en die keuses wat ons maak het ‘n groot impak op ons lewe. ‘n Mens moet daarom mooi dink oor sommige keuses in jou lewe. Sommige keuses kan jou lewe ontspoor. Goeie keuses kan jou in ‘n positiewe rigting stuur. Om die Here te kies, of nie, is ‘n keuse wat dikwels in die Bybel gestel word. Hierdie keuse het ook ‘n groot invloed op die res van jou lewe. Dit bepaal die vertekpunt van baie ander besluite in jou lewe. As jy bv. vir die Here gekies het, behoort dit ‘n invloed te hê op jou keuses van vriende, geld, jou tydsbesteding, ens.
Dit is ook belangrik om te onthou dat die Here elke dag kies om die pad saam met jou te loop en getrou aan jou te bly.
Luister: Daniël 3:1-30
Daniël se drie vriende
1Koning Nebukadnesar het ‘n goue beeld laat maak, dertig meter hoog en drie meter breed, en dit laat oprig in die Duradal in die provinsie Babel. 2Toe het hy opdrag gegee dat al sy amptenare, die goewerneurs-generaal, die goewerneurs, die administrateurs, die raadgewers, die tesourieamptenare, die regters, die landdroste, al die hoofamptenare van die provinsie, bymekaar moes kom vir die wyding van die beeld wat die koning laat oprig het. 3So het al die hoë amptenare, die goewerneurs-generaal, die goewerneurs, die administrateurs, die raadgewers, die tesourieamptenare, die regters, die landdroste, al die hoofamptenare van die provinsie, bymekaargekom vir die wyding van die beeld wat koning Nebukadnesar laat oprig het en hulle het voor die beeld gaan staan.
4′n Aankondiger het hard geroep: “Alle volke, nasies en taalgroepe, julle word beveel: 5Wanneer julle die geluid hoor van trompet, fluit, siter, lier, harp, ‘n ander blaas- of musiekinstrument, moet julle buig voor die goue beeld wat koning Nebukadnesar laat oprig het, en dit aanbid. 6Wie nie buig en die beeld aanbid nie, sal onmiddellik in ‘n brandende oond gegooi word.” 7Daarom het al die volke, nasies en taalgroepe, sodra hulle die geluid van trompet, fluit, siter, lier, harp of enige ander musiekinstrument hoor, voor die goue beeld wat koning Nebukadnesar laat oprig het, gebuig en dit aanbid.
8Dit was toe dat sekere Galdeërs die Jode gaan verkla het. 9Hulle het vir koning Nebukadnesar gesê: “Mag die koning baie lank lewe! 10U het ‘n bevel uitgevaardig dat enigiemand wat die geluid hoor van trompet, fluit, siter, lier, harp, ‘n ander blaas- of musiekinstrument, voor die goue beeld moet buig en dit moet aanbid. 11Wie nie buig en die beeld aanbid nie, moet in ‘n brandende oond gegooi word. 12Maar, U Majesteit, nou is daar Jode, Sadrag, Mesag en Abednego, vir wie u in beheer van die administrasie van die provinsie Babel geplaas het, wat hulle nie steur aan u bevel nie. Hulle dien nie u god nie, hulle aanbid nie die goue beeld wat u laat oprig het nie.”
13Toe het Nebukadnesar woedend geword en vir Sadrag, Mesag en Abednego laat kom. Dié manne is voor die koning gebring, 14en Nebukadnesar het vir hulle gesê: “Is dit waar, Sadrag, Mesag en Abednego, dat julle my god nie dien nie, die goue beeld wat ek laat oprig het, nie aanbid nie? 15Nou kyk, dit sal in orde wees as julle bereid is om te buig en die beeld te aanbid sodra julle die geluid hoor van trompet, fluit, siter, lier, harp, ‘n ander blaas- of musiekinstrument. Maar as julle hom nie aanbid nie, sal julle dadelik in ‘n brandende oond gegooi word, en watter god sal julle uit my mag kan red?”
16Sadrag, Mesag en Abednego het koning Nebukadnesar geantwoord: “Ons hoef u nie hierop te antwoord nie. 17Ons het ons God vir wie ons dien. Hy het die mag om ons te red uit die brandende oond, en Hy sal ons ook red uit u mag. 18Selfs as Hy dit nie doen nie, moet u weet dat ons u god nie sal dien nie, die goue beeld wat u laat oprig het, nie sal aanbid nie.”
19Toe het Nebukadnesar wit geword van woede vir Sadrag, Mesag en Abednego en opdrag gegee dat die oond sewe maal warmer gemaak moet word as gewoonlik. 20Daarna het hy van die sterkste manne in sy lyfwag beveel om vir Sadrag, Mesag en Abednego vas te bind en hulle in die brandende oond te gooi. 21Hulle is toe vasgebind en sommer met hulle hemde, broeke en kopdoeke, met al hulle klere, in die brandende oond gegooi. 22Omdat die koning se opdrag so streng was, was die oond so verskriklik warm dat die manne wat vir Sadrag, Mesag en Abednego moes ingooi, deur die vlamme doodgebrand is. 23Maar die drie manne, Sadrag, Mesag en Abednego, het vasgebind binne-in die brandende oond geval.
24Toe het koning Nebukadnesar verskrik opgespring en vir sy raadgewers gevra: “Het ons dan nie drie manne vasgebind in die oond gegooi nie?” En hulle sê vir hom: “Dit is so, U Majesteit!” 25Hy sê toe: “Maar ek sien dan vier manne wat vry en ongedeerd rondbeweeg in die vuur, en die vierde lyk soos ‘n hemelwese!” 26Toe het Nebukadnesar na die bek van die brandende oond toe gekom en geroep: “Sadrag, Mesag en Abednego, dienaars van die allerhoogste God, kom uit hierheen!” En Sadrag, Mesag en Abednego het uit die oond uitgekom.
27Toe die goewerneurs-generaal, die goewerneurs, die administrateurs en die raadgewers van die koning nader kom, sien hulle aan die manne dat die vuur niks aan hulle liggame kon doen nie, dat hulle hare op hulle koppe nie eens geskroei was nie en dat hulle klere niks makeer nie; jy kon nie eens ruik dat hulle in die vuur was nie.
28Toe sê Nebukadnesar: “Aan die God van Sadrag, Mesag en Abednego kom die eer toe, Hy wat sy engel gestuur het en sy dienaars gered het. Hulle het op hulle God vertrou en het die koninklike bevel verontagsaam en hulle was bereid om hulle lewe te verloor eerder as om enige god behalwe húlle God te dien of te aanbid. 29Daarom vaardig ek ‘n bevel uit dat enige persoon, van watter volk, nasie of taalgroep hy ook is, wat met minagting praat oor die God van Sadrag, Mesag en Abednego, in stukke gekap moet word en dat sy huis ‘n puinhoop gemaak moet word. Daar is immers geen ander god wat in staat is om so te red nie.”
30Die koning het toe gesorg dat dit voorspoedig gaan met Sadrag, Mesag en Abednego in die provinsie Babel.
Hierdie is die bekende verhaal van drie mense wat voor die keuse gestaan het of hulle hul God gaan verraai deur voor ‘n ander beeld te buig. Dink aan ‘n geleentheid toe jy ‘n keuse moes maak om óf jou geloof te bely óf stil te bly.
Watter dinge in vandag se lewe maak dit soms vir ons moeilik om vír die regte saak te kies?
Kan jy dink aan ‘n keer toe ‘n keuse wat jy gemaak het vir jou goed uitgewerk het? Wat het jou gehelp om ‘n goeie keuse te maak?
Kan jy dink aan ‘n keer toe ‘n keuse van jou nie lekker uitgewerk het nie? Watter gevolge het dit meegebring?
Kies vandag om ‘n ander roete skool toe of werk toe te ry of ‘n ander oggend roetine te volg. Wat sien jy anders raak?
Watter keuses lê swaar op jou tafel tans? Neem tyd om rustig met God daaroor te gesels.
Praat vandag met iemand oor ‘n keuse wat jy moet maak. Moenie voel jy is alleen verantwoordelik om jou keuses uit te oefen nie. God het mense vir mekaar gegee om mekaar te help met keuses.
Maak tien kaartjies wat elk twee keuses op het. Elke aand kan iemand in die familie ‘n kaartjie kies en een van die opsies op die kaartjies kies. Op die kaartjies kan goed staan soos bv. “Ek sal vanaand jou rug vir vyf minute krap,” óf: “Ek sal die skottelgoed was,” óf: “Ek sal môre jou skoolbroodjies maak,” óf: “Ek sal vir jou tee maak.”
Jesus kom wys vir ons wat opregte diensbaarheid beteken – om bereid te wees om jouself te verneder sodat ander verhoog kan word. Jesus se diensbaarheid kom wys vir ons hoe God se koninkryk lyk – waar niemand té belangrik is om iemand anders te dien nie en waar leiers juis bereid moet wees om van hulself op te offer vir ander. Jesus se voorbeeld wys vir ons dat diensbaarheid begin met ‘n gesindheid van liefde.
Delf Dieper: Diens aan ander
— Braam Hannekom
“Diens” is seker een van die heel belangrikste woorde wat jy in die evangelie van Jesus Christus sal kry en nêrens kry ons `n beter voorbeeld as in Johannes 13 nie, waar Jesus die voete van sy dissiples was.
In die Bybel gaan die woordjie “diens” dikwels saam met ander woorde soos: liefde, omgee, onselfsugtig, gemeenskap, vrede en opoffer.
Kom ons stel dit duidelik. Diens kos jou iets. Dit vra dat jy jouself minder ernstig sal neem en kan heel konkreet van jou tyd, energie, geld en besittings vra. Diens is egter ten diepste nie iets wat jy doen omdat jy voel jy moet dit doen nie. Jy doen dit omdat daar `n liefde en `n omgee in jou groei wat die Heilige Gees in jou hart werk.
Daar is dus ‘n verskil tussen ware Christelike diens en dienslewering wat ons in die besigheidswêreld kry. Laasgenoemde is belangrik omdat mense tevrede gehou moet word en jy hoop om op die ou end iets uit die kiënt terug te kry. Ware diens gee sonder om iets terug te verwag en sonder bybedoelings.
Ware diens kan baie gestaltes aanneem en kom ons noem sommer `n paar praktiese voorbeelde:
Daar is diens in die gemeente (byvoorbeeld by die erdienste, kategese of die basaaar) of diens in die gemeenskap (by skole, die skoonmaak van die buurt, diens aan bejaardes of hulp met veiligheid). Een van die mees inspirerende stories bly vir my die land Rwanda waar die president saam met die mense een dag per maand gaan en papiere optel en die land skoonmaak. Die moontlikhde is baie. Maar diens kan ook ander vorme aanneem. Soms moet jy jou tyd en aandag gee en doodeenvoudig na die stories en pyn van ander luister. Gasvryheid is `n vorm van diens en jou gebede vir die gemeenskap kan `n vorm van diens wees.
Ware diens vra ook nie altyd wat jy lus is om te doen nie. Soms is die nood om jou net so groot en besef jy dat iemand iets moet doen. Ware diens hou ook nie boek van wat jy gedoen het nie en soek nie eer en erkenning daarvoor nie.
Dit is interessant om te sien dat in die land Denemarke, wat op die Wêreldgelukkigheidsindeks gesien word as die gelukkigste land in die wêreld, nagenoeg 10% van die bydrae tot die ekonomie gelewer word deur mense wat gratis dienste lewer. So word almal egter gelukkiger.
`n Selfsugtige samelewing is `n onveilige, ongelukkige en arm samelewing.
Hoe weet jy waar jy moet dien? Luister na ander, luister na jou hart, kom in kontak met mense wat swaarkry en luister bowenal na God. Een van die redes hoekom dit so belangrik is om elke dag stil te word saam met God, is nie net om jou eie versoeke in `n gebed by God af te rammel nie, maar ook om stil te sit en te “luister” tot daar iets by jou opkom, waarvan jy oortuig is dat dit God is wat dit op jou hart lê.
Besige, uitgebrande mense wat gedurig in “geraas” lewe sal sukkel om God se stem te hoor en sukkel om die tyd en die energie te vind om ander te dien.
Luister: Johannes 13:1-17
Jesus was die voete van sy dissipels
1Voor die viering van die paasfees het Jesus reeds geweet dat die tyd vir Hom gekom het om van hierdie wêreld af na die Vader oor te gaan. Hy het sy eie mense wat in die wêreld is, liefgehad, Hy het hulle tot die uiterste toe liefgehad.
2Jesus en sy dissipels was aan tafel. Die duiwel het toe al klaar vir Judas seun van Simon Iskariot op die gedagte gebring om Jesus te verraai. 3Jesus het geweet dat die Vader alles in sy hande gegee het en dat Hy van God gekom het en na God teruggaan. 4Toe het Hy van die tafel af opgestaan, sy bokleed uitgetrek en ‘n handdoek gevat en om Hom vasgemaak. 5Daarna het Hy water in ‘n wasskottel gegooi en begin om sy dissipels se voete te was en dit dan af te droog met die handdoek wat Hy omgehad het.
6Toe Hy by Simon Petrus kom, vra dié vir Hom: “Here, gaan Ú mý voete was?”
7En Jesus antwoord hom: “Wat Ek doen, begryp jy nie nóú nie, maar later sal jy dit verstaan.”
8Maar Petrus sê vir Hom: “U sal in alle ewigheid nooit my voete was nie!” Daarop sê Jesus vir hom: “As Ek jou nie was nie, het jy nie deel aan My nie.”
9Simon Petrus sê toe vir Hom: “Here, dan nie net my voete nie, maar ook my hande en my gesig.”
10En Jesus sê vir hom: “Hy wat klaar gebad het, is heeltemal skoon; hy hoef later niks meer as sy voete te was nie. En julle is nou skoon, maar nie almal nie.”
11Jesus het geweet wie Hom sou verraai; daarom het Hy gesê: “Julle is nie almal skoon nie.”
12Toe Hy hulle voete klaar gewas en sy bokleed aangetrek het en weer aangesit het, sê Hy vir hulle: “Verstaan julle wat Ek vir julle gedoen het? 13Julle noem My julle Leermeester en Here, en julle is reg, want Ek is dit. 14As Ek, wat julle Here en julle Leermeester is, dan julle voete gewas het, behoort julle ook mekaar se voete te was. 15Ek het vir julle ‘n voorbeeld gestel, en soos Ek vir julle gedoen het, moet julle ook doen. 16Dít verseker Ek julle: ‘n Slaaf is nie belangriker as sy eienaar nie, en ‘n gesant ook nie belangriker as die een wat hom gestuur het nie. 17Julle weet dit nou; gelukkig is julle as julle dit ook doen.”
Hoekom het Jesus besluit om die dissipels se voete te was?
As jy die verhaal in ‘n moderne konteks moes oorskryf, wat dink jy sou Jesus gedoen het om diensbaarheid te illustreer?
Wat leer Jesus se voorbeeld vir ons oor hoe God van ons as Christene verwag om te leef in die wêreld?
Is diensbaarheid maklik vir jou? Hoekom? Hoekom nie?
Kan diensbaarheid verder strek as net ander mense? Wat van die skepping?
Tree diensbaar op teenoor iemand hierdie week. Onthou om diensbaar te wees beteken om iets van jouself op te offer – gee van jou tyd om iemand anders se lewe makliker te maak!
Jesus, help my om ander te dien deur…
Doen vir elke lid in jou familie iets diensbaar sonder dat hulle daarvoor vra.
Stap kaalvoet vir ‘n dag lank en dink aan hoe jy diensbaar kan wees vir mense in nood.
Gee vir elkeen in die gesin kans om die ander gesinslede se voete te was. Doen dit as ‘n teken dat julle bereid is om diensbaar te wees in die huis vir mekaar.
Hang ‘n skoen by die voordeur as ‘n teken daarvan dat julle kies om diensbaar te leef.
Gesels saam oor hoe jy met al jou liggaamsdele diensbaar kan wees. Kop, hande, voete, ore, mond, oë, hart. Julle kan ‘n plakkaat maak van al die idees.
Van al die maniere om God te aanbid, is dankbaarheid waarskynlik die een wat die meeste misgekyk word. Van die miere tot die olifante, sien ons hoe God sy seëninge op al sy skepsels uitgestort het, maar slegs die mens beskik oor die vermoë om deur woorde en verbeelding uitting te gee aan dankbaarheid. ‘n Lewe van dankbaarheid lyk egter anders as om bloot goeie maniere te hê en dankie te sê. Die gawe van dankbaarheid word deel van ons lewe wanneer ons ten volle besef wat God vir ons uit genade gedoen het en dit ons dryfkrag word om elke dag vanuit dankbaarheid te leef.
Luister: Markus 12:41-44
Die arm weduwee se gawe
41Jesus het toe regoor die offergawekis gaan sit en kyk hoe die mense geld daar ingooi. Baie ryk mense het baie geld ingegooi. 42Daar het toe ‘n arm weduwee gekom en twee muntstukkies ingegooi. Dit was baie min werd. 43Hy het sy dissipels nader geroep en vir hulle gesê: “Dit verseker Ek julle: Hierdie arm weduwee het meer ingegooi as al die ander mense wat iets in die offergawekis gegooi het. 44Hulle het almal uit hulle oorvloed iets ingegooi, maar sy het in haar gebrek alles ingegooi wat sy gehad het, alles waarvan sy moes lewe.”
Dink terug aan ‘n tyd toe iets slegs met jou gebeur het en/of toe dit nie goed met jou gegaan het nie. Hoe was jou gebede en optrede in daardie tyd?
Hoe daag die arm weduwee se gedrag jou uit?
Lees vers 44 weer rustig deur. Wat wil God vir jou deur hierdie vers sê?
Hoekom leef party mense meer dankbaar as ander?
Wat is die motivering vir dankbaarheid, met ander woorde, hoe kan jy meer dankbaar wees?
Skryf die woord “dankbaar” op stukkies papier. Loop deur jou huis en plak dit op voorwerpe wat jy dikwels as vanselfsprekend ervaar, maar eintlik voor dankbaar moet wees. Hou die papiertjies so ‘n week op die voorwerpe en herinner jouself om dankbaar te wees elke keer as jy dit sien.
Maak ‘n gebedshouer met klippies of roomysstokkies waarop jy verskillende onderwerpe skryf soos familie, skool, kos, kerk, geld, sport, vriende, Bybel. Trek elke dag een onderwerp en dink oor een ding waarvoor jy kan dankie sê daaroor.
Daag jou vriende uit om saam met jou ‘n “Pay it Forward-challenge” te begin. Elke keer wanneer julle iets ervaar waarvoor julle dankbaar is, gaan doen iets goed vir iemand anders sonder dat hulle dit verdien, verwag of vra.
Maak ‘n akroniem met die letters “D”, “A”, “N”, “K”, “I” en “E” wat jou herinner aan dinge waarvoor jy dankbaar is.
Maak ‘n spaarbussie met die woord: “Dankbaarheid” op. Gooi gereeld saam ‘n geldjie daaraan wanneer julle iets ervaar het waarvoor julle spesifiek dankbaar is. Wanneer die bussie vol is, gee dit aan jou gemeente. Vind uit of hulle ‘n dankbaarheidsoffer of iets soortgelyks het.
Koop sjokolade-munte met jou sakgeld en gee dit vir lukrake mense om hul dag op te vrolik! Onthou telkens die weduwee se storie.
Kies een van jou speelgoed of kledingstukke wat jy nog gebruik en gee dit weg vir iemand anders.
Die Koninkryk van God kan vergelyk word met ‘n eko-sisteem. ‘n Mens kan nie ‘n eko-sisteem sien nie, dit beskryf egter iets baie belangrik: die noodsaaklike netwerk of verhouding tussen organismes en hul omgewing. Netso is die Koninkryk mense wat binne God se wil en tot God se eer leef te midde van die gewone wêreld. Die koninkryk van God is nie ‘n sigbare plek nie, maar ‘n onsigbare groeiende werklikheid.
Delf Dieper: Ons glo… in die Koninkryk van God?
— Nadia Marais
Gelowiges oor die geskiedenis en oor die hele wêreld heen bely, in verskillende tale en in verskillende kerke, dat hulle glo in die drie-enige God tot wie se glorie ons leef. Maar wat beteken dit? Is geloof in God dieselfde as geloof in die Koninkryk van God? En wat presies is die Koninkryk van God? Is dit dieselfde as ‘n Christelike staat? Met Christelike politieke leiers, of dalk selfs die kerk, aan die hoof van so ‘n regering?
In die geloofsbelydenisse word geloof in die Koninkryk van God as sulks nie bely nie. Daar is, trouens, geen verwysing na “koninkryk” hoegenaamd in die ou geloofsbelydenisse – van Nicea, van Athanasius, of van die Apostels – nie. Dit is eers in die Dordtse leerreëls waar daar ‘n enkele verwysing na die “koninkryk van die hemel” gevind word, met meer breedvoerige besprekings hiervan in die Heidelbergse Kategismus. Ook nie die Belharbelydenis of die Nederlandse Geloofsbelydenis verwys nie by name na die koninkryk van God nie.
In die Bybel is daar uiteraard ‘n groot aantal beskrywings van die Koninkryk van God, hoofsaaklik in die evangelies – en veral in die evangelies van Matteus, Markus en Lukas – en in die boek wat handel oor die vroeë kerk, naamlik Handelinge. Die inhoud van Jesus se prediking en gelykenisse is telkens die Koninkryk van God wat, beloof Hy, kom.
Waarna verwys die Koninkryk van God? Daar is dikwels verwysings na die koninkryk van God wat reeds in ons midde is (sien byvoorbeeld Lukas 17:20 – 21). ’n Belangrike beeld wat gebruik word om die Koninkryk van God te beskryf is díé van ‘n klein saadjie wat groei tot ‘n groot boom; wat ‘n skuiling en tuiste bied vir geskape, lewende wesens – in hierdie gelykenis word daar spesifiek verwys na die voëls van die lug wat nes maak in die boom. Dit is so ‘n belangrike beeld dat dit in byna ál die evangelies gebruik word (sien Matteus 13:31 – 32, Markus 4:30 – 32, en Lukas 13:18 – 19).
Tog is dit belangrik om mooi te dink wat ons hiermee sê. Glo ons dan in die Koninkryk self? Of glo ons in die God wie se Koninkryk dit is? Gelowiges glo dat die drie-enige God, deur wie God is, by ons is om ons te vertroos en te bemoedig; maar dat God ook in die wêreld teenwoordig is, en in hierdie wêreld reeds geregtigheid, versoening en vrede bewerk – al lyk dit ook nie aldag so nie. Ons kan glo dat die wêreld kan verander omdat ons weet wie God is, deur die Bybel en deur ons geloofsbelydenisse. Ons kan glo in God omdat God ons reeds gekies het in ons doop. Ons kan leef tot God se glorie – en tot God se glorie alleen, soli Deo gloria – omdat God se glorie reeds in ons ingegiet is. ‘n Ou kerkvader met die naam van Irenaeus van Lyon sou ons daaraan herinner dat God se glorie duidelik word in ‘n mens wat lewe vanuit die troos dat ons lewens aan God behoort en deur God ontvang word; “God’s glory is a human being fully alive.”
Maar nie net in ons lewe nie – ook in ons dood word ons deur God ontvang. Ons troos is dat ons aan Jesus Christus behoort, of ons leef en of ons sterf. Nie net ons lewe, en die hordes goed wat ons doen of regkry in hierdie lewe, is tot glorie van God nie – maar ook ons dood. Daar is geen deel van ons wat na Christus se dood onwelkom is in God se midde nie; nie dit waarmee ons gebore is nie, en ook nie dit wat ons doen of kies in ons lewe nie. God ontvang ons ten volle omdat God se glorie nie van ons afhang nie, maar van wie die drie-enige God Self is.
Ons glo in die drie-enige, glorieryke God wie se Koninkryk gekom hét, komend ís, en sál kom. Daarom kan ons weet dat ons in ons gebede saam met Jesus en gelowiges oor die eeue heen bid: “Laat U Koninkryk kom.”
Luister: Matteus 13:24-30 en 36-43
Die gelykenis van die onkruid tussen die koring
24Hy het nog ‘n gelykenis aan hulle voorgehou en gesê: “Die koninkryk van die hemel kan vergelyk word met ‘n man wat goeie saad op sy land gesaai het. 25Een nag, toe die mense slaap, het sy vyand gekom en onkruid tussen die koring gesaai en verdwyn. 26Toe die groen koring opskiet en in die aar begin kom, het die onkruid ook sigbaar geword. 27Die slawe van die boer kom sê toe vir hom: ‘Meneer, het u nie goeie saad op u land gesaai nie? Waar kom die onkruid dan vandaan?’ 28Hy antwoord hulle: ‘Dit is ‘n vyand se werk.’ Die slawe sê toe vir hom: ‘Wil u hê ons moet dit gaan uittrek?’ 29‘Nee,’ sê hy, ‘as julle die onkruid nou bymekaarmaak, sal julle die koring saam uittrek. 30Laat altwee saam groei tot met die oes. In die oestyd sal ek vir dié wat oes, sê: Maak eers die onkruid bymekaar en bind dit in bondels om dit te verbrand, maar bring die koring na my skuur toe.’ ”
Daarna het Jesus van die mense af weggegaan huis toe. Sy dissipels kom toe by Hom en vra: “Verduidelik tog vir ons die gelykenis van die onkruid in die land.”
37Jesus antwoord: “Hy wat die goeie saad saai, is die Seun van die mens. 38Die saailand is die wêreld. Die goeie saad, dit is die mense van die koninkryk; die onkruid is die aanhangers van die Bose; 39die vyand wat die onkruid saai, is die duiwel. Die oes is die voleinding van die wêreld; dié wat oes, is die engele. 40“Soos die onkruid bymekaargemaak en met vuur verbrand word, so sal dit by die voleinding van die wêreld wees. 41Die Seun van die mens sal sy engele stuur, en hulle sal uit sy koninkryk verwyder almal wat ander mense in sonde laat val, en almal wat die wet van God oortree,42en sal hulle in die brandende oond gooi. Daar sal hulle huil en op hulle tande kners. 43Dan sal die gelowiges in die koninkryk van hulle Vader skitter soos die son. “Wie ore het, moet luister.”
Wat vertel die gelykenis van die onkruid tussen die koring vir jou oor die Koninkryk?
Hoekom is dit moeilik om tussen die koring en onkruid te onderskei?
Hoekom is dit moeilik is om te onderskei tussen mense van die Koninkryk en aanhangers van die bose?
Is dit moontlik dat dit wat ons as “onkruid” beskou, nog koring kan word?
Hoe help die beeld van ‘n eko-sisteem jou om die Koninkryk anders te verstaan?
Watter dinge bedreig God se koninkryk of “eko-sisteem”? Watter dinge bou dit?
Watter dinge bedreig die fisiese eko-sisteme van die wêreld? Hoekom is dit belangrik om vir die omgewing te sorg, te herwin en energie en water te bespaar? Dink aan maniere waarop jy hierdie week dit kan begin doen.
Here, maak my deel van U wêreld, U Koninkryk, U eko-sisteem. Neem my lewe en …
Gaan stap ‘n ent in die natuur of sit ‘n rukkie in die tuin. Raak bewus van die natuur se fynste besonderhede om jou. Indien jy nie buite kan sit nie, sit voor ‘n venster en hou die wolke, bome of voëls dop. Dink saam en gesels oor hoe God se koninkryk onsigbaar is en tog oral is.
Kyk hoe baie jy hierdie week kan stap in plaas van ry na jou skool, aktiwiteite of vriende.
Raak bewus van jou eko-spoor deur ‘n vraelys aanlyn te voltooi deur “carbon footprint calculator” te soek op die internet.
Plant boontjies in watte of groenteplantjies in die tuin en versorg dit. Gesels saam oor hoe God die natuur versorg en hoe die verskillende dele van die natuur inter-afhanklik is van mekaar. Gesels saam hoe ons geroep is om in harmonie met die aarde en mekaar te lewe.
Gebruik herwinbare rommel om iets nuut te maak. Soek op die internet vir idees deur “upcycle home projects” of “upcycle home crafts” in te tik.
Lees die privaatheidsbeleid